จับตา! GL แจงตลาดบ่ายนี้หรือไม่ หลังหุ้นลูกสวิงหนักขึ้น-ลง 80%
จับตา! GL แจงตลาดกรณีให้เงินกู้ยืมแก่บริษัทย่อยในสิงคโปร์ จำนวน 3.48 พันล้านบาทบ่ายนี้หรือไม่ หลังหุ้นลูกสวิงหนักขึ้น-ลง 80% โดยราคาหุ้น GL-W4 ปิดตลาดเช้านี้อยู่ที่ 5.25 บาท ปรับตัวลง 1.85 บาท หรือ 26.06% สูงสุดที่ 6.65 บาท ต่ำสุดที่ 1.30 บาท ด้วยมูลค่าซื้อขาย 277.68 ล้านบาท
13 มี.ค. 2560

ผู้สื่อข่าวรายงานว่า ราคาหุ้นบริษัท กรุ๊ปลีส จำกัด (มหาชน) จัดสรรให้ผู้ถือหุ้นเดิม ครั้งที่ 8 หรือ GL-W4 ปิดตลาดภาคเช้าราคาอยู่ที่ 5.25 บาท ปรับตัวลง 1.85 บาท หรือ 26.06% ด้วยมูลค่าซื้อขาย 277.68 ล้านบาท โดยราคาหุ้นปรับตัวขึ้นทำจุดสูงสุดระหว่างวันที่ 6.65 บาท และทำจุดต่ำสุดที่ 1.30 บาท ทั้งนี้หากเทียบราคาต่ำสุดกับราคาปัจจุบันคิดเป็นส่วนต่างถึง 3.95 บาท หรือคิดเป็น 75.23%
โดยมีกระแสข่าวลือว่า ในภาคบ่ายวันนี้ (13 มี.ค.) บริษัท กรุ๊ปลีส จำกัด (มหาชน) หรือ GL จะทำการชี้แจงผ่านตลาดหลักทรัพย์เกี่ยวกับกรณีที่เป็นประเด็นข่าวสืบเนื่องจากกรณีที่ GL ได้ให้เงินกู้ยืมแก่บริษัทย่อยในสิงคโปร์ จำนวน 3.48 พันล้านบาท โดยได้ให้บริษัทอื่นสองกลุ่มในเกาะไซปรัส และสิงคโปร์กู้ยืมเงินต่อโดยมีการนำหลักทรัพย์ส่วนหนึ่งที่เป็นหุ้นของบริษัทมาเป็นหลักทรัพย์ค้ำประกันเงินกู้ยืมจากบริษัทย่อยดังกล่าว อีกทั้งประเด็นเกี่ยวกับการเข้าลงทุนในบริษัทร่วมในประเทศศรีลังกาแพงเกินมูลค่าตลาด